Document ID: 32008R1009

RÅDETS FORORDNING (EF) Nr. 1009/2008
af 9. oktober 2008
om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Ifølge artikel 68 i forordning (EF) nr. 1782/2003 (2), ydes medlemsstaternes supplerende betalinger til landbrugerne for oksekød på de betingelser, der er anført i forordningens afsnit IV, kapitel 12.
(2)
Ifølge artikel 138 i forordning (EF) nr. 1782/2003, skal et dyr være identificeret og registreret efter reglerne i Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter (3), før det er berettiget til direkte betalinger i henhold til afsnit IV, kapitel 12, i forordning (EF) nr. 1782/2003.
(3)
Ifølge artikel 7, stk. 1, andet led i forordning (EF) nr. 1760/2000, skal alle brugere til myndighederne indberette alle flytninger af dyr til og fra bedriften og alle dyrefødsler og -dødsfald på bedriften sammen med datoerne for disse begivenheder inden for en frist, som fastsættes af medlemsstaten, og som skal være på mellem tre og syv dage fra den omhandlede begivenhed.
(4)
Der er imidlertid behov for at præcisere omfanget af forpligtelsen i henhold til artikel 138 i forordning (EF) nr. 1782/2003. Det forhold, at et dyrs flytning, fødsel eller død ikke indberettes til den kompetente myndighed inden for perioden i artikel 7, stk. 1, andet led, i forordning (EF) nr. 1760/2000 bør ikke i sig selv kunne hindre enhver udbetaling for dyret. Begyndelsen på den periode, hvori dyret skal holdes tilbage på bedriften, kan også anses for at være et passende tidspunkt til kontrol med, om det pågældende dyr faktisk er identificeret og registreret med henblik på betalinger i henhold til afsnit IV, kapitel 12, i forordning (EF) nr. 1782/2003.
(5)
Artikel 138 i forordning (EF) nr. 1782/2003 bør derfor ændres i overensstemmelse hermed.
(6)
Ændringen har ikke andre formål end at fastsætte, under hvilke betingelser udbetalinger er berettigede. Den ændrer ikke ved dyrenes sporbarhed, da landbrugerne fortsat skal overholde alle identifikations- og registreringskravene i forordning (EF) nr. 1760/2000.
(7)
Forpligtelsen efter artikel 138 i forordning (EF) nr. 1782/2003 bør gælde for alle betalinger i henhold til den nævnte forordnings afsnit IV, kapitel 12. Da kalenderåret er fastsat som referenceperiode for forvaltning af de pågældende betalinger, bør denne ændring finde anvendelse fra den 1. januar 2008, således at den gælder for alle betalinger af denne art i hele kalenderåret 2008 -
UDSTEDT FØLGENDE FORORDNING:
Artikel 1
I artikel 138 i forordning (EF) nr. 1782/2003 indsættes det følgende stykke:
»Retten til udbetaling for et dyr anses dog også for at være indtrådt, når de oplysninger, der er omfattet af artikel 7, stk. 1, andet led, i forordning (EF) nr. 1760/2000, er indberettet til den kompetente myndighed den første dag i den periode, hvor dyret skal holdes tilbage på bedriften, som fastlagt i overensstemmelse den i denne forordnings artikel 144, stk. 2, omhandlede procedure.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 9. oktober 2008.

Labels: 17
5
3
6
12
15